Motorfietsryer sterf in Pretoria-ongelukFoto: ER24 ŉ Motorfietsryer is Saterdagoggend dood tydens ŉ ongeluk in Moreletapark, oos van Pretoria. Werner Vermaak, woordvoerder van ER24, het gesê paramedici is omstreeks 11:30 na die toneel in Wekkerstraat ontbied. “Die man het veelvoudige beserings opgedoen en was in ŉ kritieke toestand. Terwyl paramedici hom wou stabiliseer, het sy toestand egter verswak en hy het aan sy beserings beswyk. Hy is op die toneel dood verklaar.” Vermaak het gesê die motorfietsryer het vermoedelik ŉ motor getref wat in Wekkerstraat wou indraai. Die insittendes in die motor is ondersoek, maar hulle het nie enige beserings opgedoen nie. Plaaslike owerhede was op die toneel en stel verder ondersoek in.